钦定古今图书集成/历象汇编/岁功典/第040卷 > 清明日汎舟 吴鼎芳
## 钦定古今图书集成/历象汇编/岁功典/第040卷 > 清明日汎舟 吴鼎芳

似晴欲雨养花天，湖中冉冉生白烟。波光夹岸绿无
际，买得扁舟春可怜。可怜最是清明节，青青踏处盈
盈袜。陌上渐歌桑，渡头仍弄楫。燕燕正飞来，莺莺啼
未歇。几树啼莺歇更啼，几家芳草绿初齐。桥回野渡
还官渡，路接山谿又水谿。山边水边春风起，松花柳
花飞不已。春风摇荡棹歌前，花香撩乱蓬窗底。棹击
空明溅酒衣，中流容与澹忘归。西林落日东林暝，隔
水渔灯映远扉。